काठमाडौं, भदौ २० गते । सुन तस्करले सक्कली भनेर बिक्री गर्न ल्याएको सुन नक्कली भएपछि घटनाले अर्कै मोड लिनपुगेको छ ।
महानगरीय प्रहरी परिसर काठमाडौँको टोलीले विशेष सुराकीको आधार मङ्गलवार बिहान नागढुङ्गाबाट दुई किलो सुनसहित छ जनालाई पक्राउ गरेको थियो तर दिउँसो प्रहरी परिसर कार्यालय टेकुमा आयोजित पत्रकार सम्मेलनमा परिसरका प्रवक्ता प्रहरी उपरीक्षक रामदत्त जोशीले बरामद सुन नक्कली भएको जानकारी दिनुभयो ।
उक्त सुन बोकेर ग्राहकको प्रतिक्षा गरिरहेका धादिङ गङ्गाजमुनाका अभिषेक तामाङ सहित छजनाको टोली सुन बेचेर करिब दुई करोड प्राप्त हुने लोभमा थिए ।
केही व्यक्ति अवैध सुन बोकेर ग्राहक खोज्दै हिँडेको सूचनाका आधारमा परिसरबाट पक्राउ गर्न विशेष प्रहरी टोली परिचालन गरिएको थियो ।
सो टोलीले अबैध एक–एक किलो सुनको ‘दुईटा विस्कुट सहित छ जना पक्राउ गरेको २४ घण्टा नबित्दै नक्कली भएको प्रमाणित भएपछि सबै हिस्स परेका हुन् ।
परिसरका प्रवक्ता जोशीले भन्नुभयो–ल्याव टेष्ट गर्दा सुन नक्कली नै भएको पुष्टि भयो । उक्त नक्कली सुनसहित नुवाकोट तारकेश्वरका राम तामाङ, धादिङ दार्खाका राज तामाङ, नुवाकोटकै जीतेन तामाङ, वीरेन्द्र तामाङ र राजकुमार तामाङ पक्राउ परेका छन् ।
पक्राउ अभियुक्तहरूले नक्कली सुन सक्कली भनेर विक्री गर्न ग्राहक खोज्दै हिँडेको बताएका छन् । उनीहरूलाई ठगी अन्तर्गत मुद्दा चलाउने तयारी भइरहेको परिसरले जनाएको छ ।
काठमाडौँ, जेठ ३ गते । विनाशकारी भूकम्पले ध्वस्त भएका नेपालका पर्यटकीय सम्पदाको पुनर्निर्माणमा अन्तर्राष्ट्रिय ध्यानाकर्षण गराउने उद्देश्यले नेपालका एक दर्जन आरोहीले अमेरिकाको सर्वोच्च शिखर डेनाली आरोहण गर्ने भएका छन् ।
भूकम्पका कारण मृत्यु भएकाको सम्झना र प्रधानमन्त्री राहत कोषमा सहयोग गर्न संयुक्त राष्ट्रसङ्घलाई समेत ध्यानाकर्षण गराउने उद्देश्यले प्रख्यात आरोही लाक्पा शेर्पाको नेतृत्वमा एक दर्जन आरोहीले डेनाली हिमाल आरोहण गर्न लागेका हुन् ।
नेवार समुदायका प्रथम सगरमाथा आरोही रामकृष्ण श्रेष्ठ, सगरमाथा आरोही उषा विष्ट, आङछिरिङ लामा, नीमा लामा, लाक्पा शेर्पा, जाङबु शेर्पा, डोल्मा शेर्पा, तासी शेर्पा, नवाङ नीमा शेर्पा, शेरा जाङबु शेर्पा, दानुरु शेर्पाले डेनाली हिमाल आरोहण गर्न लाग्नुभएको हो ।
डेनाली आरोहणको नेतृत्व गरिरहनुभएका सगरमाथा आरोही लाक्पा शेर्पाले भूकम्पबाट ध्वस्त भएका संरचनाको पुनर्निर्माण र मृत्यु भएकाको सम्झनामा डेनाली आरोहण गर्न लागेको जानकारी दिनुभयो ।
आरोही नवाङ निमाले यही मे २८ तारिखमा गएर अगस्त पहिलो साता आरोहण गर्ने उद्देश्यसहित एक दर्जन आरोही जान लागेको जानकारी दिनुभयो ।